Парафія святога Францішка была створана ў 1992 годзе, але межы парафіі мяняліся. Сёння парафія знаходзіцца ў мікрараёне Уручча і яе межы ўтвараюць мінская колавая дарога і праспект Незалежнасці. Парафія святога Францішка ўключае вуліцы Гінтаўта, Астрашыцкая, Гарадзецкая, Ложынская, Уручская, Шафарнянская, а таксама вёскі Копішча і Валяр’янава. Адной з вялікіх цяжкасцяў у развіцці парафіі з’яўляецца адсутнасць уласнага касцёла. Зараз нядзельныя Імшы ў парафіі святога Францішка цэлебруюцца ў святыні парафіі Святой Тройцы на Залатой Горцы. У 2014 годзе былі завершаны працы, звязаныя з выкананнем і зацвярджэннем праекту, выдзяленнем тэрыторыі і на прыканцы году распачата будова. Зараз ужо скончаны падмурак будучага касцёлу і кляштару братоў капуцынаў.